  Майя Бывальцева Удмуртиысь 2 сюрс 984 призывникъёс 2016-тӥ арын Россиысь Ожгар кужымъёсы келямын. Со сярысь аппарат кенешонын ивортӥз элькун тӧролэн но кивалтэтлэн администрацизылэн кивалтӥсезлэсь ужзэ быдэсъясь Владислав Поджаров. Солэн верамезъя, призыв кампания дыръя мобилизационной ӧриосы 12 сюрс 567 адями лыктӥз. Со пӧлысь 3 сюрс 347 муртъя службае басьтон сярысь пумкылъян кутэмын. Призывлэсь тазалыксыя мозмытэмын 3 сюрс 419 егитъёс. Эшшо 5 сюрс 674 адямилы дышетсконзэс йылпумъян понна, тазалыксы, семьяын югдурзыя отсрочка сётэмын, озьы ик призыв улэ ӧз шеде кунпуш ужъёсъя министерствое яке шимучыръёслэсь утиськонъя министерствое службае пыремъёс. Армие мынон дырез воштӥзы дышетон удысын ужась 3 адями понна. Оперативной службае 6 адями лэземын. Эшшо 636 пиосты тазалыксэс ватсаса эскерыны келязы. Армие басьтон ужрадъёс сярысь ивортодэт басьтытэк кылиз 3 сюрс 305 адями. Тросэзгес соос Ижкарын улӥсьёс — 2 сюрс 717 адями, Газкарын — 96 адями, Дэри ёросын — 86 адями, Сарапулын — 81 адями но Воткаын — 41 адями. Призывъя ӧриосы нокыӵе мугъёстэк лыктымтэ 35 призывникъёсъя ужъёс следствиосъя ёзэсъёсы келямын, со пӧлысь ньылезъя уголовной ужъёс ӝутэмын. 2016-тӥ арын призывъя кампанилы йылпумъянъёс пумысен мылкыдъёссэ вераз Удмуртилэн тӧроез Александр Соловьёв. «Муниципал ёросъёслэн но каръёслэн тӧрооссы со одноужлэсь кулэлыксэ ваньзы уг валало. Ми трос пол вераллямы ни, армие мынонлэсь палэнскон понна тросэз пиос ваньзэ лэсьто шуыса. Озьы 4 уголовной ужъёс кылдӥзы. Ойдолэ рос-прос чаклалом — яке асьмеос ляб ужаськом, визьнодан уж ӧвӧл, яке пиослэн армие мынэмзы сокем уг поты. Нокин но соосты службалэсь уг мозмыты, соин ик, Александр Георгиевич (элькунысь ожгар комиссар Александр Комлев — ред.), ойдолэ сакгес. Муниципал ёросъёслэсь тӧрооссэс нимаз люканы кулэлык вань ке, ми со кенешонъёсты ортчытъяськомы. Мон та ужпумез ужанрадлыке пыртыны курисько, ойдолэ котькудӥзъя нимаз», — вераз Соловьёв. Тегъёс: Мерлык Армия Призыв Удмуртия  